Moenie jou stem op die DA mors nie, sê dié leserDemokratiese Alliansie Deur Carel de Jager Na aanleiding van ŉ onlangse SMS van die DA dat ek my stem mors deur vir ŉ kleiner party te stem, het ek besluit om ook my mening te lug. Suid Afrika se grootste opposisie-party is lief daarvoor om vals propaganda te versprei dat ŉ stem vir ŉ klein party niks werd is nie. Die probleem met hierdie boodskap is nie net dat dit vals is nie, maar ook dat soveel mense dit glo. Ek hoor gereeld by my vriende, familie en werkskollegas dat hulle maar vir die DA sal stem ten spyte van die feit dat hulle nie die DA se mandaat ken of daarmee saamstem nie, want “dis die enigste party wat ŉ verskil kan maak”. Hierdie is ŉ diep-gewortelde vals persepsie onder veral Afrikaners en moet soos pes uitgeroei word. Dit veroorsaak dat baie mense glad nie stem nie, of vir ŉ party stem met wie hul hoegenaamd nie kan vereenselwig nie. Laat ek verduidelik waarom dit ŉ vals persepsie is, deur twee standpunte te maak. My eerste standpunt berus op ŉ eenvoudige wiskundesom. As tien mense hul kruisie trek, waarvan vyf vir die ANC stem, drie vir die DA, en twee vir ŉ kleiner party, dan het die ANC mos 50% van die stemme verwerf, die DA 30% en die kleiner party 20%. As die twee mense wat vir die kleiner party sou stem besluit om op 3 Augustus eerder die huis te verf, omdat “my stem geen verskil gaan maak nie”, dan sou die totale stemgetal slegs 8 gewees het, en die ANC sou eindig met 63% van die stemme, die DA met 37% en die kleiner party met geen. Die beginsel wys dat, al kry die kleiner party nie eens ŉ setel nie, bring daardie stem steeds die ANC se totale stempersentasie af en so ook die invloed wat hulle op die ou end op my en jou lewens gaan uitoefen. Vir my tweede standpunt moet ons gaan kyk wat regtig gebeur het die dag in 2006 toe die DA beheer oor die stad Kaapstad verkry het. In dié verkiesing het die DA nié met ŉ volstrekte meerderheid gewen nie, en moes hul 16 setels bedel by partye soos die VF+, ACDP en UDM. Hierdie kleiner partye het egter nie hul setels verniet weggegee nie, en in ruil daarvoor moes die DA ŉ gedeelte van hul mandaat prysgee en die mandate van die kleiner partye implementeer. Die VF+ het byvoorbeeld geëis dat daar vir Afrikaans en Christenwaardes opgestaan word en dat die DA regstellende aksie teenstaan. So het die ander partye ook hul vereistes gestel. Die uiteinde van die saak was dat die DA sy mandaat opsy moes skuif en ŉ mengsel van al die kleiner partye se bepalings aanvaar. Op hierdie manier het dit die beste uit elke party gebring en was ŉ groot persentasie stemgeregtigdes se belange verteenwoordig. Dit is ŉ duidelike bewys dat die beste opposisie ŉ veelparty-opposisie is. My gevolgtrekking is dat ŉ stem vir ŉ kleiner party nie ŉ mors is nie. Ek voel jy mors eerder jou stem deur dit vir ŉ party te gee met wie jy jou nie kan vereenselwig nie, of wat nie vir jou regte veg nie. Dink mooi voor jy jou kruisie trek.